KIRJALLINEN KYSYMYS E-0874/02 esittäjä(t): Jonas Sjöstedt (GUE/NGL) komissiolle. Yhteistyöjärjestö IATA.



Virallinen lehti nro 309 E , 12/12/2002 s. 0054 - 0055



KIRJALLINEN KYSYMYS E-0874/02 esittäjä(t): Jonas Sjöstedt (GUE/NGL) komissiolle (2. huhtikuuta 2002) Aihe: Yhteistyöjärjestö IATA Komissio on tehnyt selvityksen lentoyhtiöiden hintoja ja reittejä koskevasta yhteistyöstä Kansainvälisen lentoliikenneliiton (IATA) sisällä. IATA:n poikkeuslausekkeen voimassaolon piti päättyä kesäkuussa 2001, vaikka komissio oli tiettävästi aikonut jatkaa sitä vuodella. Komission oli kuitenkin tarkoitus jatkaa selvitystä siitä, olisiko parempia tapoja kehittää lentoyhtiöiden yhteistyötä, jotta matkustajat saisivat lentolippuja halvemmalla ja joustavammin. Mikä oli komission selvityksen tulos? Eikö komission mielestä IATA vähennä kilpailua ja siksi kuluttajien mahdollisuuksia saada edullisia ja hyvälaatuisia lentomatkustuspalveluita? Voiko IATA toimia edelleen periaatteessa pysyvällä poikkeusluvalla? Mario Montin komission puolesta antama vastaus (27. toukokuuta 2002) Kuten epäsuorasti voidaan päätellä, komissio on sitä mieltä, että jo pelkkä kansainvälisen lentoliikenneliiton (IATA) matkustajamaksuneuvotteluille myönnettyjen ryhmäpoikkeuksien ja kiinteiden hintojen olemassaolo periaatteessa rajoittaa kilpailua. Ryhmäpoikkeuksia sovelletaan vain tiettyjen lisäehtojen ja -velvoitteiden mukaan. Neuvottelut on ennen kaikkea rajattava yhtiöidenvälisiin hintoihin (niin kutsuttu interline-järjestelmä), eikä niissä saa käsitellä lentoyhtiöiden omille palveluilleen määrittämiä hintoja (niin kutsuttu on-line-järjestelmä). Helmikuussa 2001 kilpailun pääosasto julkaisi neuvotteluasiakirjan saadakseen kannanottoja ennen kaikkea siitä, voitaisiinko hintaneuvotteluista saatavat edut (eli matkustajien mahdollisuus käyttää interline-järjestelmää) taata kilpailua vähemmän rajoittavilla keinoilla. Vastauksia saatiin jäsenvaltioista, lentoyhtiöiltä, matkatoimistoista ja kuluttajaryhmiltä. Suurin osa vastanneista katsoi, että IATA:n matkustajamaksuneuvotteluista saadaan merkittävä etu interline-järjestelmän muodossa ja että tällaista etua ei todennäköisesti saataisi mistään vaihtoehtoisesta, vähemmän rajoittavasta järjestelmästä. Vaikka useimmat vastanneet myönsivät, ettei matkustajamaksuneuvotteluille myönnetyn ryhmäpoikkeuksen peruuttaminen merkitsisi interline-järjestelmän poistumista kokonaan käytöstä, monet niistä kuitenkin katsoivat, että jollei hintaneuvotteluja käytäisi, kuluttajille tarjottava valikoima supistuisi ja pienillä lentoyhtiöillä saattaisi olla huonommat mahdollisuudet käyttää interline-järjestelmää ja siten myös pysyä kilpailukykyisinä. Muutamat vastanneista katsoivat kuitenkin, että lentoyhtiöiden liittoutuessa liittoutumista tai kahdenvälisesti tarjottavista tuotteista voitaisiin ainakin pitkällä aikavälillä saada samanlaisia etuja kuin IATA:n interline-järjestelmästä. Näiden vastausten perusteella komissio ehdottaa, että matkustajamaksuneuvotteluille myönnettyä ryhmäpoikkeusta olisi pidennettävä kolmella vuodella, 30. kesäkuuta 2005 asti. Poikkeukseen olisi liitettävä velvoite, jonka mukaisesti neuvotteluihin osallistuvien lentoliikenteen harjoittajien olisi kerättävä tietoja siitä, missä suhteessa neuvotteluissa vahvistettuja matkustajamaksuja sovelletaan ja mikä on niiden suhteellinen merkitys interline-järjestelmän todellisen käytön kannalta. Komission ehdotus julkaistiin 13. huhtikuuta 2002 Euroopan yhteisöjen virallisessa lehdessä(1). Kolmansia kehotettiin esittämään ehdotuksesta huomautuksia kuukauden sisällä. (1) EYVL C 89, 13.4.2002.